b'\n_START_ARTICLE_\nMali parkelj Mali\xc4\x8d\n_START_SECTION_\nKratek povzetek zgodbe\n_START_PARAGRAPH_\nProti koncu jeseni se Miklav\xc5\xbe s svojim spremstvom odpravi na vsakoletno peko pi\xc5\xa1kotov. Dru\xc5\xbebo na nebe\xc5\xa1ki ladji mu delajo angeli, za ladjo pa plavajo parkeljni, ki niso dovolj ubogljivi in poslu\xc5\xa1ni in si zato ne zaslu\xc5\xbeijo mesta na Miklav\xc5\xbeevi ladji. Angeli v veliki pekarni pe\xc4\x8dejo pi\xc5\xa1kote in skrbijo, da se pi\xc5\xa1koti ne bi za\xc5\xbegali. Parkeljni pa opravljajo svoje delo v kleti, kjer skrbijo da ogenj ne ugasne. Pi\xc5\xa1koti so namenjeni le pridnim in poslu\xc5\xa1nim otrokom, neposlu\xc5\xa1nim in porednim pa pripadajo za\xc5\xbegani pi\xc5\xa1koti, pa \xc5\xa1e to samo v primeru ko se angelom peka ponesre\xc4\x8di. Najmlaj\xc5\xa1i pa tudi najbolj domiseln parkelj, po imenu Mali\xc4\x8d, zato sklene peklenski na\xc4\x8drt. S svojo hudomu\xc5\xa1nostjo in izvirnostjo kar trikrat pretenta Miklav\xc5\xbea ter si tako izbori pravico zase in ostale peklen\xc5\xa1\xc4\x8dke.\n_START_SECTION_\nGlavna knji\xc5\xbeevna oseba\n_START_PARAGRAPH_\nGlavna knji\xc5\xbeevna oseba kratke sodobne pravljice je parkelj Mali\xc4\x8d, najmanj\xc5\xa1i in najmlaj\xc5\xa1i od vseh peklen\xc5\xa1\xc4\x8dkov. Mali\xc4\x8d je jasen primer subverzivnega knji\xc5\xbeevnega lika ter hkrati prispodoba razposajenga in nagajivega otroka. V pravljici zastopa vse otroke, ki so v realnem svetu prezrti in zapostavljeni, zaradi pravil in zapovedi, ki jih veleva svet odraslih._NEWLINE_Avtorica s tem literarnim likom prikazuje razlike med poslu\xc5\xa1nim, ubogljivim in vernim otrokom na eni strani, ter nagajivim, iznajdljivim in upornim otrokom na drugi strani. Samo poslu\xc5\xa1ni otroci dobijo pi\xc5\xa1kote, medtem ko si poredni otroci po mnenju odraslih tega ne zaslu\xc5\xbeijo. Vendar pa Mali\xc4\x8d s svojo iznajdljivostjo in nagajivimi domislicami poravna krivice, ki se mu godijo zaradi tako imenovane neposlu\xc5\xa1nosti. S tremi izvirnimi zvija\xc4\x8dami pretenta Miklav\xc5\xbea in njegovo spremstvo, ter tako pride do pi\xc5\xa1kotov in dose\xc5\xbee pravico za vse peklen\xc5\xa1\xc4\x8dke.\n_START_SECTION_\nAnaliza\n_START_PARAGRAPH_\nPravljica spada med subverzivno knji\xc5\xbeevnost. Pripovedovalec je tretjeosebni ali vsevedni. Glavna knji\xc5\xbeevna oseba v pravljici je parkelj Mali\xc4\x8d, stranske osebe pa so Miklav\xc5\xbe, peklen\xc5\xa1\xc4\x8dki ter angeli. Knji\xc5\xbeevni \xc4\x8das je jesen in za\xc4\x8detek decembra, ko otroci pri\xc4\x8dakujejo Miklav\xc5\xbea. Knji\xc5\xbeevni prostor je majhno pristani\xc5\xa1\xc4\x8de ob robu temnega gozda, ladja, nebesa, pekel ter nekaj \xc4\x8dasa tudi staro mestno jedro Ljubljane. V literarnem delu je mo\xc5\xbeno razbrati nekaj verskih motivov: nebesa, pekel, nadangel Gabrijel, Miklav\xc5\xbeevo obdarovanje in molitve. Zasledimo tudi motiv rde\xc4\x8de obarvane ve\xc4\x8derne zarje, kar po stari ljudski navadi pomeni, da Miklav\xc5\xbe pe\xc4\x8de pi\xc5\xa1kote.\n_START_SECTION_\nPrimerjava z drugimi literarnimi deli\n_START_PARAGRAPH_\nKnji\xc5\xbeevnega junaka v podobi nagajivega in razposajenega otroka, ki se ne ozira na svet odraslih zasledimo v veliko delih slovenske in tuje mladinske knji\xc5\xbeevnosti. Podobnost s knji\xc5\xbeevnim junakom Mali\xc4\x8dem tako najdemo v Grafenauerjevem literarnem delu Pedenjped, \xc5\xbdupan\xc4\x8di\xc4\x8devem Cicibanu,v knji\xc5\xbeevnih delih pisatelja Andreja Rozmana - Roze ter v Piki Nogavi\xc4\x8dki avtorice Astrid Lindgren.'